ΠΡΟΣΚΛΗΣΗ ΣΕ ΣΥΣΚΕΨΗ ΣΥΝΤΟΝΙΣΜΟΥ
Τα σωματεία Eκπαιδευτικών, Εργαζομένων στο Δημόσιο και Συνταξιούχων, μετά τις κινητοποιήσεις της 15ης Οκτώβρη σε Αθήνα και Θεσσαλονίκη για τη διεκδίκηση επαναφοράς του 13ου–14ου μισθού/σύνταξης, ουσιαστικών αυξήσεων σε μισθούς/συντάξεις και μέτρων κατά της ακρίβειας, σας καλούν:
 Στη νέα συνάντηση για συντονισμό την ΠΕΜΠΤΗ 22 του Οκτώβρη ώρα 6,30 στα γραφεία της Διδασκαλικής Ομοσπονδίας Ελλάδας (ΔΟΕ)  που βρίσκονται στον 3ο όροφο του κτιρίου της οδού Ξενοφώντος 15Α στο Σύνταγμα.
Η νέα σύσκεψη για το συντονισμό για τη συνέχιση και την κλιμάκωση των αγωνιστικών μας κινητοποιήσεων κρίνεται αναγκαία διότι οι συνθήκες ζωής των εργαζόμενων και των συνταξιούχων επιδεινώνονται μέρα με τη μέρα.

Η εξοντωτική ακρίβεια στα βασικά είδη διατροφής και ανάγκης, οι αλυσιδωτές αυξήσεις στα καύσιμα και στο ρεύμα, η συντονισμένη επίθεση ενάντια στο δημόσιο σύστημα υγείας και παιδείας με στόχο την εμπορευματοποίησή και την ιδιωτικοποίηση τους, η υποβάθμιση και απαξίωση των κοινωνικών αγαθών, δημιουργούν συνθήκες οικονομικής ασφυξίας στα νοικοκυριά, που δεν μπορούν να καλύψουν τις βασικές ανάγκες  ούτε μέχρι τα μέσα του μήνα.
Την ίδια στιγμή οι επιχειρηματικοί όμιλοι συνεχίζουν να θησαυρίζουν, με τα καθαρά κέρδη τους να αγγίζουν το ρεκόρ των 60,5 δις.

Η κυβέρνηση ως γνήσιος υπηρέτης των συμφερόντων των μεγάλων οικονομικών συμφερόντων και των επιθετικών γεωπολιτικών επιδιώξεων  των ΗΠΑ του ΝΑΤΟ και της ΕΕ , αφήνει ασύδοτους τους ολιγάρχες μοιράζοντας με αναθέσεις  συμβολαίων τον κρατικό κορβανά και ταυτόχρονα χορηγεί τεράστια ποσά στην πολεμική οικονομία που ξεπερνούν τα 6 δις Ευρώ.

Για τους εργαζόμενους και τους συνταξιούχους η κυβέρνηση προορίζει τα ψίχουλα, αφού δίνει αυξήσεις (2-2,5%) πολύ κάτω από τον πληθωρισμό που τρέχει  με 5,5% και στο αίτημα της επαναφοράς του 13ου-14ου  μισθού-σύνταξης στο Δημόσιο και στους Συνταξιούχους αντίστοιχα, «απαντάει» με το επίδομα των 500 ευρώ από το 2027 για το Δημόσιο και 400 Ευρώ για τους πάνω από 65 χρόνων Συνταξιούχους.  Προφανώς ο ισχυρισμός της κυβέρνησης ότι το πακέτο των μέτρων πρέπει  να «κινείται στα όρια του δημοσιονομικού χώρου, διότι οι υπερβάσεις δαπανών οδηγούν σε ευρωπαϊκή επιτήρηση» αφορά μόνο τους εργαζόμενους και τους συνταξιούχους
Απορρίπτουμε το κυβερνητικό επιχείρημα ότι «δε βγαίνουν οι αριθμοί». Λεφτά υπάρχουν, αλλά όχι για τους εργαζόμενους και τους συνταξιούχους. Το ζήτημα είναι ποιες κοινωνικές ανάγκες μπαίνουν σε προτεραιότητα και πού κατευθύνονται οι διαθέσιμοι πόροι. Οι κυβερνητικές επιλογές το αποδεικνύουν
Την ίδια ώρα η κοινωνική δυσαρέσκεια  γιγαντώνεται σε διεθνές επίπεδο, όπως δείχνουν οι έντονες κοινωνικές αντιδράσεις που αναπτύσσονται σε όλη την Ευρώπη (Γαλλία, Αλβανία, Ισπανία, Ιταλία κλπ)

Οι εργαζόμενοι και οι συνταξιούχοι δε ζητούν ελεημοσύνη ούτε προεκλογικά φιλοδωρήματα. Διεκδικούμε όσα μας ανήκουν: αξιοπρεπείς μισθούς και συντάξεις, επαναφορά του 13ου–14ου μισθού και της 13ης–14ης σύνταξης, ουσιαστικές αυξήσεις σε μισθούς και συντάξεις, στελέχωση της παιδείας, της υγείας, της πρόνοιας, ασφάλισης και όλων των δημόσιων υπηρεσιών με το αναγκαίο μόνιμο προσωπικό. Όχι στην ιδιωτικοποίηση και εμπορευματοποίησή τους.

Γι’ αυτό καλούμε Σωματεία, Συλλογικότητες και αγωνιστές να συμμετάσχουν στη νέα σύσκεψη, για να συντονίσουμε τις δυνάμεις μας, να αποφασίσουμε τα επόμενα αγωνιστικά μας βήματα, συνεχίζοντας και κλιμακώνοντας τους αγώνες μας μετά τις κινητοποιήσεις της 15ης Οκτώβρη.

Αθήνα, 19-10-26

Ο αγώνας συνεχίζεται – με ενότητα, συντονισμό και κλιμάκωση!

ΤΑ ΣΩΜΑΤΕΙΑ
